寄題吳江王文孺解元臞庵
作者：葛勝仲
朝代：宋

paragraphs: 臞庵散人築隱居，自稱山澤之臞儒。
邀風貯月有亭觀，以道自廣何其臞。
三江雪浪魚龍窟，千古浮天仍浴日。
乍吞涯涘歸醉胸，時卷波瀾入吟筆。
天儲此景非寒窘，經營傑觀規相凖。
萬株蒼石雲斸根，十頃紅蕖波照影。
異時璧沼摇毛錐，同門太半通金閨。
一班一級何足道，賦歸有此知爲誰。
境清恍與塵寰隔，彷彿天隨舊行迹。
聞道朱黄近筆牀，定有叢書增笠澤。